Raġel ta’ 31 sena miż-Żurrieq ġie ordnat iħallas kumpens t’iktar minn €114,000 wara li nstab responsabbli għall-mewt ta’ tifla ta’ 10 snin f’inċident tat-traffiku. L-inċident seħħ f’Lulju tal-2010 fi Triq Ħal Far filgħaxija meta Martin d’Amato kien qed isuq karozza li ħabtet ma’ vettura misjuqa minn missier il-vittma. Fil-karozza kien hemm ukoll omm u oħt il-vittma. Il-vittma Nicole Zahra mietet 12-il ġurnata wara l-inċident. F’kawża ċivili miftuħa mill-familja tat-tifla kontra Martin D’Amato quddiem l-Imħallef Lawrence Mintoff irriżulta li D’Amato kien qed isuq b’veloċità eċċessiva ta’ 150 kilometru fis-siegħa wara li kien ilu nofs ta’ nhar jixrob. Il-Qorti kkonkludiet li l-ħabta seħħet bi traskuraġni ta’ D’Amato.